Qashqadaryoda sobiq xotinining shaxsiga oid ma’lumotlarni internetda tarqatishini aytib 5 ming dollar talab qilgan shaxs ushlandi

Qarshi shahrida sobiq xotinining shaxsiga oid ma’lumotlarni internetda tarqatishini aytib 5 ming dollar talab qilgan shaxs ushlangan. Bu haqda IIV huzuridagi tergov departamenti xabar bermoqda.
Ma’lum qilinishicha, 2021 yil 20 dekabr kuni 23 yoshli B.M. Qarshi shahar IIO FMB boshlig‘i nomiga ariza bilan murojaat qilib sobiq turmush o‘rtog‘iga qonuniy chora ko‘rishni so‘ragan.
B.M.ning arizasiga ko‘ra sobiq turmush o‘rtog‘i 24 yoshli Y.F. shaxsiga oid ma’lumotlarni, ekspertiza hujjatlarini o‘qish va ish joyi hamda boshqa ijtimoiy tarmoqlarga tarqatib yuborish bilan qo‘rqitgan. So‘ng ushbu ma’lumotlarni oshkor qilmaslik evaziga B.M.dan 5000 AQSh dollari pul mablag‘larini talab qilib kelgan.
O‘tkazilgan tezkor tadbir davomida Y.F. Qarshi shahridagi “Yashil bozor” savdo do‘koni yonida fuqaro B.M.dan talab qilgan 5000 dollardan 2500 dollarni olgan vaqtida tadbir ishtirokchilari tomonidan ushlanib, pul mablag‘lari ashyoviy dalil tariqasida rasmiylashtirib olingan.
Mazkur holat yuzasidan Qarshi shahar IIO FMB huzuridagi Tergov bo‘limi tomonidan Y.F.ga nisbatan Jinoyat kodeksining 165-moddasi 1-qismi (tovlamachilik) bilan jinoyat ishi qo‘zg‘atilib, u gumon qilinuvchi tariqasida jalb qilingan.
Qayd etilishicha, jinoyat ishi doirasida jinoyatning kelib chiqish sabablari sinchkovlik bilan o‘rganilib, tergov yakuniga ko‘ra qonuniy baho berilishi ta’minlanadi. Hozirda tergov davom etmoqda.
Surxondaryoda yaqin tanishi bo‘lgan ayolning fotosuratlarini internetda tarqatishini aytib pul olgan yigit ushlandi